Легенда буйынса күлдең килеп сығышы былай һүрәтләнә: Бик бай тылсымсының һылыуҙарҙан-һылыу Или тигән ҡыҙы булған. Уға кейәүгә сығырға ваҡыт еткәс Балхаш былай тип иғлан иткән. "Мин ҡыҙымды иң бай, сибәр һәм көслө егеткә генә кейәүгә бирәм", - тигән. Йөрьәт итеп килгән  кейәүҙәр араһында  аҫылташтар менән тейәлгән карауандарҙа Ҡытай императорының ике улы,  өйөр-өйөр йылҡы малы һәм көмөштәр менән Манғол хандың балалары, шулай уҡ келәмдәр һәм фил һөйәгенән эшләнгән ҡиммәтле әйберҙәр менән Бохараның йәш сауҙагәрҙәре килгән. Араларында  бәхетен һынап ҡарар өсөн  килгән ярлы ғына Ҡаратал исемле көтөүсе лә булған. Ул кәләшкә беренсе күреүҙән үк оҡшаған.